Ce roman v-a marcat în mod deosebit?

Sunt multe. Văd că acum se poartă inventarul lecturilor. O să vorbesc despre Moromeții. Am constatat, la diferență de 27 de ani, că fiul meu a stat cu Moromeții în față mai mult timp decât mine, eu l-am citit mai repede și cu mai multă pasiune, și am realizat că trebuie să insistăm pe zona lecturii și poate că la un moment dat chiar și lista lecturilor obligatorii trebuie adaptată generațiilor actuale.

În ce oraș s-au născut Romulus și Remus?

Nu știu dacă s-au născut într-un oraș anume, pentru că ei au fost găsiți de cineva în padure, într-un cuib, cred că vulpea nu era cetățean....

Nu era vulpe, era lupoaică.

Lupoaică, da. Lupoaica nu era un cetățean ... Roma a venit după.

Un manual de clasa a patra vă contrazice, spune că cei doi s-au născut în Peninsula Iberică.

M-ați întrebat în ce oraș.

Ați răspuns corect, manualul are o problemă.

Cât ați cheltuit pentru fiii dumneavoastră la început de an școlar? Anul trecut nu mi-ați dat un răspuns.

Cât am cheltuit și anul trecut.

Cum vor fi sancționați directorii care permit acțiuni electorale în școli sau licee?

Am penalizat deja câțiva directori, din păcate. Mi-au venit înregistrări la Ministerul Educației, aduse de anumite persoane, cu un directorcare a scos liceul la un miting electoral al unui partid. Am sunat și am cerut Inspectoratului Școlar să ia măsuri, adică eliberarea din funcție. Și ca în decizia de eliberare din funcție să scrie exact și să atașeze și filmul de la mitingul electoral.

Mitingul era de la PSD?

Nu era de la PSD, dar nu contează dacă era de la PSD sau din altă parte, responsabilitatea este aceeași.

Care a fost cel mai iubit profesor?

Am avut foarte mulți profesori deosebiți.

E bine sau nu să fie predată religia în școli?

E un curs opțional. Un părinte, dacă nu dorește sa își lase copilul la cursul de religie, scrie frumos o cerere și copilul respectiv nu mai urmează acel curs. Aceasta este o decizie luată cu mulți ani în urmă, de către această țară, prin lege, iar noi trebuie să respectăm legea.